b'\n_START_ARTICLE_\nHans Bagger\n_START_SECTION_\nF\xc3\xb8dt i Lund mens Sk\xc3\xa5ne endnu var dansk\n_START_PARAGRAPH_\nBagger blev f\xc3\xb8dt i Lund, hvor faderen, Oluf Bagger, dengang var lektor ved gymnasiet og senere blev professor teologi\xc3\xa6 ved det nyoprettede universitet. Moderen, Maria Lauridsdatter, d\xc3\xb8de, da han var fire \xc3\xa5r gammel. 1656 blev han sat i latinskolen i Lund. 1663 sendte faderen ham til K\xc3\xb8benhavns Universitet, men efter opfordring af biskop Peder Winstrup i Lund lod han sig kort efter indskrive som student ved Greifswald Universitet, der dengang h\xc3\xb8rte under den svenske krone.\n_START_SECTION_\nStudier i Rostock, Wittenberg, Oxford, Cambridge og Holland\n_START_PARAGRAPH_\nEfter et halvt \xc3\xa5rs forl\xc3\xb8b rejste han til Rostock, hvor han fortsatte sine studier under de bekendte teologer August Varenius og Johann Qvistorp, og 1664 vendte han tilbage til K\xc3\xb8benhavn, hvor han blev bakkalavr, bachelor. Her synes han at have v\xc3\xa6ret s\xc3\xa6rlig begunstiget, enten fordi han som sk\xc3\xa5ning holdt fast ved sit gamle f\xc3\xa6dreland, eller fordi han \xe2\x80\x93 hvad der er den naturligste forklaring \xe2\x80\x93 havde en god st\xc3\xb8tte i sit s\xc3\xb8skendebarn, professor Hans Wandal, og med rejseunderst\xc3\xb8ttelse fra universitetet drog han 1666 til Wittenberg, hvor den l\xc3\xa6rde teolog Abraham Calovius tog ham i sit hus._NEWLINE_Han havde lagt planen til en l\xc3\xa6ngere studierejse, da faderen kaldte ham hjem, for at han kunne v\xc3\xa6re tilstede ved indvielsen af det Sk\xc3\xa5nske Universitet 1668. Men han trak tiden ud og kom f\xc3\xb8rst 1669 tilbage til Lund, hvor han tog magistergraden. Hans k\xc3\xa6reste forbindelser var dog i Danmark, hvor han s\xc3\xb8gte ans\xc3\xa6ttelse ved universitetet. Men alle l\xc3\xa6rerposter var dengang besat, og den svenske regering gjorde alt for at f\xc3\xa5 ham knyttet til Lund. Han blev kaldet til professor philosophiae og konrektor ved katedralskolen i sin f\xc3\xb8deby, men s\xc3\xb8gte s\xc3\xa5 hurtig som muligt at frig\xc3\xb8re sig for denne virksomhed, og da der 1672 sendtes et svensk gesandtskab til England, fik han tilladelse til at f\xc3\xb8lge med for at studere de orientalske sprog i Oxford og Cambridge.\n_START_SECTION_\nBiskop over Sj\xc3\xa6lland som kun 29-\xc3\xa5rig, 1675\n_START_PARAGRAPH_\n\xc3\x85ret efter fik han befaling til at vende tilbage og optage sin embedsgerning. Han trak dog atter tiden ud og kom f\xc3\xb8rst hjem 1674 efter et l\xc3\xa6ngere ophold i Holland, men allerede 4. april samme \xc3\xa5r blev han af Christian 5. kaldet til sognepr\xc3\xa6st ved Vor Frue Kirke i K\xc3\xb8benhavn, stiftsprovst og provst for Sokkelund Herred. Hans sl\xc3\xa6gtning Hans Wandal var dengang Sj\xc3\xa6llands biskop. 12. november 1674 \xc3\xa6gtede han sin forg\xc3\xa6ngers, Jacob Fabers, unge enke, Margrethe Schumacher, Peder Griffenfelds s\xc3\xb8ster. Han blev s\xc3\xa5ledes svoger til Danmarks dengang mest form\xc3\xa5ende mand, hvem han ogs\xc3\xa5 skylder sin sidste m\xc3\xa6rkelige forfremmelse: 1. maj 1675 d\xc3\xb8de biskop Hans Wandal, og Bagger blev udn\xc3\xa6vnt til hans efterf\xc3\xb8lger, kun 29 \xc3\xa5r gammel. Efter at han var bleven kreeret til dr. theol., ordineredes han 27. juni i Vor Frue Kirke.\n_START_SECTION_\nFamilieforhold vender medvind til modvind\n_START_PARAGRAPH_\nHidtil havde Bagger haft en m\xc3\xa6rkbar medvind. Fra nu af blev hans stilling vanskelig. Satiren sk\xc3\xa5nede ham ikke, uvilje og misundelse fra gejstlighedens side h\xc3\xa6mmede hans virksomhed, og f\xc3\xb8rend hans f\xc3\xb8rste embeds\xc3\xa5r var udl\xc3\xb8bet, blev Peder Griffenfeld styrtet. Sk\xc3\xb8nt Bagger under de dav\xc3\xa6rende forhold ikke kunne st\xc3\xb8tte sig til det herskende hofparti, forstod han dog at h\xc3\xa6vde sin stilling. Han kunne ikke g\xc3\xb8re sig g\xc3\xa6ldende ved l\xc3\xa6rdom eller veltalenhed, for i ingen af disse henseender ragede han frem over sine standsf\xc3\xa6ller; men han var i besiddelse af en sj\xc3\xa6lden administrativ dygtighed, og til en s\xc3\xa5dan stilledes der netop s\xc3\xa6rlige krav p\xc3\xa5 en tid, da der p\xc3\xa5 kirkens omr\xc3\xa5de fremkom en r\xc3\xa6kke forslag til administrationens omordning.\n_START_SECTION_\nAdministrativ dygtighed, kirkeritual, store bededag\n_START_PARAGRAPH_\nHan deltog i den sidste revision af Danske Lovs 2. bog. Hans navn er s\xc3\xa6rlig knyttet til et forbedret kirkeritual, der udkom 1686, og 27. marts samme \xc3\xa5r udgik forordningen om oph\xc3\xa6velsen af de mange enkelte bededage, der samledes i den almindelige bededag, store bededag, p\xc3\xa5 4. fredag efter P\xc3\xa5sken. I denne forandring havde Bagger en v\xc3\xa6sentlig del, og han udarbejdede selv bededagsb\xc3\xb8nnen, der giver et smukt vidnesbyrd om hans evne til at tale til menigheden i et j\xc3\xa6vnt og ligefremt sprog._NEWLINE_I 1688 udgav han en alterbog, der skulde tjene som h\xc3\xa5ndbog for pr\xc3\xa6sterne. Fortalen, hvormed han indledede den, indeholder et udf\xc3\xb8rligt forsvar for den kirkelige ritus. Den blev oversat til engelsk og vandt fortjent anerkendelse i udlandet. Han forberedte desuden udgivelsen af en forklaring til Martin Luthers lille Katekismus til vejledning for pr\xc3\xa6ster og skolel\xc3\xa6rere, men d\xc3\xb8den afbr\xc3\xb8d dette arbejde._NEWLINE_Bagger st\xc3\xa5r som ordf\xc3\xb8rer for en tid, hvis s\xc3\xa6rkende var religi\xc3\xb8s ufordragelighed, og hans nidk\xc3\xa6rhed for den lutherske ortodoksi drev ham ofte til yderligheder, s\xc3\xa6rlig over for de reformerte, som regeringen indr\xc3\xb8mmede en begr\xc3\xa6nset religionsfrihed, dels fordi de var Dronning Charlotte Amalies trosf\xc3\xa6ller, og dels af stats\xc3\xb8konomiske hensyn. Ogs\xc3\xa5 katolikernes fors\xc3\xb8g p\xc3\xa5 at vinde indgang m\xc3\xb8dte alvorlig modstand fra hans side og fremkaldte en brevveksling imellem ham og kardinal Albani, den senere pave Clemens XI. Den f\xc3\xb8rtes dog med stor humanitet fra begge sider og fortsattes igennem en l\xc3\xa6ngere \xc3\xa5rr\xc3\xa6kke._NEWLINE_Bagger d\xc3\xb8de 30. august 1693, kun 47 \xc3\xa5r gammel. Efter Margrethe Schumachers d\xc3\xb8d (1690) havde han 30. april 1691 \xc3\xa6gtet S\xc3\xb8ster Svane, datter af \xc3\xa6rkebiskop Hans Svane og enke efter kancellir\xc3\xa5d Chr. A. Walter.'